b'\n_START_ARTICLE_\nZaposlovanje vrhunskih \xc5\xa1portnikov v Sloveniji\n_START_PARAGRAPH_\nZaposlovanje vrhunskih \xc5\xa1portnikov se med dr\xc5\xbeavami razlikuje. V Sloveniji imajo vrhunski \xc5\xa1portniki, ob dovolj odmevni rezultatih, mo\xc5\xbenost zaposlitve na dr\xc5\xbeavni ravni \xe2\x80\x93 na Ministrstvu za obrambo, Ministrstvu za notranje zadeve in Ministrstvu za finance Republike Slovenije, poleg tega pa je v okviru Olimpijskega komiteja Slovenije (v nadaljevanju OKS) organizirana tudi pomo\xc4\x8d in usmeritve \xc5\xa1portnikov po zaklju\xc4\x8deni \xc5\xa1portni karieri._NEWLINE_\xc5\xa0port je pomembna dejavnost dru\xc5\xbebe, njene dinamike in del splo\xc5\xa1ne kulture, ki bogati kakovost \xc5\xbeivljenja. Predstavlja predvsem zasebno dobrino, vendar je zaradi pozitivnih zunanjih u\xc4\x8dinkov tudi javna dobrina, saj predstavlja podro\xc4\x8dje, na katerem se lahko prek dose\xc5\xbekov na mednarodni ravni uresni\xc4\x8dujejo koristi dr\xc5\xbeave (npr. prepoznavnost) in pomagajo pri njenem razvoju, zato zanj v Sloveniji obstaja javni interes, ki omogo\xc4\x8da javno financiranje oz. sofinanciranje. Vrhunski \xc5\xa1port je najvi\xc5\xa1ja stopnja tekmovalnega \xc5\xa1porta, za katerega je zna\xc4\x8dilna te\xc5\xbenja po doseganju najbolj\xc5\xa1ih \xc5\xa1portnih rezultatov v posameznih panogah, poleg tega pa je zelo pomembno podro\xc4\x8dje \xc5\xa1porta za dru\xc5\xbebo, nacijo in posameznika. Predstavlja pomemben simbol narodne identitete, zato ga neredko izpostavljamo kot najuspe\xc5\xa1nej\xc5\xa1i segment dru\xc5\xbebe . Poleg tega vrhunski \xc5\xa1portni dose\xc5\xbeki posredno odra\xc5\xbeajo razvitost \xc5\xa1portne panoge, ka\xc5\xbeejo na njeno organiziranost, vplivajo na \xc5\xa1portno industrijo, trgovino, turizem, medije, posredno pa usmerjajo na\xc4\x8dine pre\xc5\xbeivljanja prostega \xc4\x8dasa ljudi ._NEWLINE_Glede na majhno \xc5\xa1tevilo prebivalcev se Slovenija s svojimi registriranimi tekmovalci in njihovimi uspehi lahko primerja z zahodno Evropo in postsocialisti\xc4\x8dnimi dr\xc5\xbeavami.\n_START_SECTION_\nNacionalni program \xc5\xa1porta (NP\xc5\xa0) v republiki Sloveniji 2014-2023\n_START_PARAGRAPH_\nNP\xc5\xa0 je temeljni strate\xc5\xa1ki dokument za razvoj slovenskega \xc5\xa1porta za izbrano \xc4\x8dasovno obdobje. \xc5\xa0e posebno te\xc5\xbeo mu daje splo\xc5\xa1en civilno-javni konsenz pri sprejemanju dokumenta, saj je bil s soglasjem sprejet tako na ravni javnih struktur (Dr\xc5\xbeavni zbor Republike Slovenije, Strokovni svet Vlade Republike Slovenije za \xc5\xa1port), kakor tudi na ravni civilne organiziranosti \xc5\xa1porta v Sloveniji (OKS). Z NP\xc5\xa0 je opredeljeno uresni\xc4\x8devanje javnega interesa na podro\xc4\x8dju \xc5\xa1porta in z njim dr\xc5\xbeava soustvarja pogoje za razvoj \xc5\xa1porta. Med drugim z vsebinami ter s strokovnimi in razvojnimi nalogami dolo\xc4\x8da na\xc4\x8din podpore tako uveljavljenim, vrhunskim \xc5\xa1portnikom, kot tudi mladim talentom. Dr\xc5\xbeava ima z Zakonom o \xc5\xa1portu in NP\xc5\xa0 sprejete \xc5\xa1tevilne sistemske ukrepe za podporo slovenskim \xc5\xa1portnikom, tako v \xc4\x8dasu njihove aktivne \xc5\xa1portne poti, kot po njihovi kon\xc4\x8dani \xc5\xa1portni karieri. Dr\xc5\xbeava in dr\xc5\xbeavni organi so v vrhunskih \xc5\xa1portnikih prepoznali tudi lastni interes in pri\xc4\x8dakovane splo\xc5\xa1ne u\xc4\x8dinke njihovega zaposlovanja v dr\xc5\xbeavnih organih, pri \xc4\x8demer so sledili zgledom ve\xc4\x8dine dr\xc5\xbeav Evropske unije. V okviru NP\xc5\xa0 so si zadali strate\xc5\xa1ki cilj zaposlitve 150 \xc5\xa1portnikov in trenerjev v javni upravi do leta 2023, poleg tega pa te\xc5\xbeijo k uveljavljanju usmeritev EU, ki se nana\xc5\xa1ajo na dvojno kariero \xc5\xa1portnikov.\n_START_SECTION_\nDvojna kariera\n_START_PARAGRAPH_\nDvojna ureditev karier in poklicnih poti je \xc5\xbee nekaj \xc4\x8dasa aktiven projekt, ki ga sku\xc5\xa1ajo razvijati \xc4\x8dlanice Evropske unije. Ureditev dvojnih poklicnih poti oz. dvojnih karier je koristna za \xc5\xa1portnike, \xc5\xa1portne kariere in izobra\xc5\xbeevalni sistem. Njihova ureditev pospe\xc5\xa1uje uresni\xc4\x8devanje nove kariere po koncu \xc5\xa1portne in varuje polo\xc5\xbeaj vrhunskih \xc5\xa1portnikov._NEWLINE_Leta 2012 so se strokovnjaki s podro\xc4\x8dja izobra\xc5\xbeevanja in \xc5\xa1porta sestali v Poznanu (Poljska), kjer so sprejeli nekatere smernice za pomo\xc4\x8d pri razvoju in izbolj\xc5\xa1anju pogojev, potrebnih za razvoj dvojnih karier. Smernice vsebujejo ustrezen pravni in finan\xc4\x8dni okvir ter omogo\xc4\x8dajo prilagojene ureditve za nadarjene vrhunske \xc5\xa1portnike po vsej Evropi. Namen smernic je ustvariti primerno okolje za dvojno kariero \xc5\xa1portnikov in v okviru tega te\xc5\xbeijo k pove\xc4\x8danju dojemljivosti \xc5\xa1portnih organizacij, vlade, izobra\xc5\xbeevalnih ustanov in delodajalcev za podporo vrhunskim \xc5\xa1portnikom. Osredoto\xc4\x8dajo se tudi na ve\xc4\x8djo mobilnost med dr\xc5\xbeavami, saj \xc5\xa1portniki predstavljajo eno najbolj mobilnih delov evropskega prebivalstva, ker pogosto potujejo v tujino zaradi tekmovanj, \xc5\xa1portnega treniranja ali \xc5\xa1tudija in na pomo\xc4\x8d manj\xc5\xa1im dr\xc5\xbeavam ter nekaterim \xc5\xa1portom pri ureditvi dvojnih karier. Za razvoj \xc5\xa1porta je to pomemben korak, ki pomeni napredek v \xc5\xa1portu in znanostih v povezavi s \xc5\xa1portom, hkrati pa tudi ve\xc4\x8d sposobnih in talentiranih ljudi v \xc5\xa1portno-izobra\xc5\xbeevalnih sistemih. Pojavi pa se problem nadzora delovanja v skladu s smernicami, saj je ta povezan z novimi finan\xc4\x8dnimi sredstvi, ki so omejena.\n_START_SECTION_\nSponzorstva\n_START_PARAGRAPH_\nVrhunski \xc5\xa1port danes ne more pre\xc5\xbeiveti brez pokroviteljev, ki izdatno podpirajo \xc5\xa1port, predvsem mo\xc5\xbenosti za vrhunsko \xc5\xa1portno ustvarjalnost in \xc5\xa1portnike same ter poleg dobrih mo\xc5\xbenosti za udejstvovanje skrbijo tudi za njihov gmotni polo\xc5\xbeaj. \xc5\xa0port je za podjetja samo eno izmed tr\xc5\xbeenjskih orodij za vstop na trg, uveljavitev na trgu. Ve\xc4\x8dji medijski doseg ima \xc5\xa1portni dogodek ali \xc5\xa1portni zvezdnik, bolj privla\xc4\x8den je za podjetje oz. sponzorje, najve\xc4\x8d sredstev pa poberejo bolj komercialni \xc5\xa1porti. V Sloveniji obstaja relativno dobro strukturiran trg vrhunskega \xc5\xa1porta, ki pa je zaradi majhne \xc5\xa1tevil\xc4\x8dnosti prebivalstva v Sloveniji mo\xc4\x8dno omejen. Kot tak ne predstavlja tako velikega finan\xc4\x8dnega potencialna, kot ga imajo druge, po \xc5\xa1tevilu prebivalcev ve\xc4\x8dje, po doseganju vrhunskih rezultatov pa slab\xc5\xa1e dr\xc5\xbeave. S tem pa so mo\xc4\x8dno zmanj\xc5\xa1ane mo\xc5\xbenosti sponzoriranja in je zato slovenski \xc5\xa1port za multinacionalke zanimiv samo ob internacionaliziranih \xc5\xa1portnih zvezdah in \xc5\xa1portnih dogodkih.\n_START_SECTION_\nNajbogatej\xc5\xa1i \xc5\xa1portniki na svetu\n_START_PARAGRAPH_\nPrimerjava najbogatej\xc5\xa1ih \xc5\xa1portnikov na svetu je delikatna zadeva, saj na primer v ZDA nimajo zadr\xc5\xbekov in javno objavijo vi\xc5\xa1ino pogodb najbolj\xc5\xa1ih \xc5\xa1portnikov, medtem ko so v Evropi, vklju\xc4\x8dno s Slovenijo, pla\xc4\x8de in njihova javna objava tabu. Tudi sicer je zaslu\xc5\xbeke \xc5\xa1portnikov te\xc5\xbeko primerjati, saj dobijo nekateri poleg pla\xc4\x8de \xc5\xa1e \xc5\xa1tevilne ugodnosti (npr. stanovanje, avto), drugi pa si morajo vse priskrbeti sami.'